Svitadroparnir falla niður einn af öðrum , húðin klístruð og andardrátturinn ör . En samt sem áður óvissa . Sigur eða tap . Gleði eða sorg . Ísland eða Serbía . Um það bil fimmtán mínútum fyrir þetta spennuþrungna augnablik hafði síðasta greinin á Evrópubikar farið fram . Íslenska liðið hafði fyrir mótið veika von um að sigra á mótinu og komast upp um deild . Vonin var veik en samt sem áður möguleg . Serbneska liðið var mun sterkara en það íslenska á blaði en þegar komið er út á brautina skiptir það engu máli . Hver og einn liðsmaður íslenska liðsins hafði gefið allt sem hann átti . Það hafði svo sannarlega skilað sér því fyrir síðustu greinina var serbneska liðið aðeins örfáum stigum á undan því íslenska . Síðasta grein mótsins var 4 × 400 metra boðhlaup karla . Á síðasta sprettinum koma fjórir hlauparar hnífjafnir út úr beygjunni og inn á beina kaflann . Þar á meðal liðsmaður íslenska liðsins og þess serbneska . Til þess að sigra á mótinu var ekki nóg fyrir íslenska liðið að koma fyrst í mark í þessu hlaupi . Íslenska liðið þurfti að enda nokkrum sætum fyrir ofan það serbneska . Serbía átti góðan endasprett og kom fyrst í mark . Serbneskur sigur . Eða hvað ? Endaspretturinn hafði ekki beint verið löglegur . Serbneski keppandinn hafði troðist fram úr . Dómararnir ákváðu að skoða atvikið og eftir langa og spennuþrungna bið var niðurstaðan ljós . Ísland fer með sigur á hólmi í 3. deild Evrópubikarkeppni landsliða í frjálsíþróttum 2019 . Sigur Íslands á Evrópubikar var einn af mörgum hápunktum ársins hjá íslensku frjálsíþróttafólki . Tíu Íslandsmet voru sett á árinu og þrír bestu árangrar frá upphafi . Ísland átti fulltrúa á öllum stórmótum ársins bæði í fullorðinsflokki og hjá unglingum . Íslenskt brons í kúluvarpi á EM U20 og á Evrópbikar í fjölþrautum auk fjöldi annarra alþjóðlegra verðlauna . Tíu íslenskir frjálsíþróttamenn eru í topp 50 í Evrópu í fullorðinsflokki og sex í topp 10 í unglingaflokki . Fyrsta alþjóðlega mót ársins var Reykjavík International Games sem fram fór í Laugardalshöllinni í byrjun febrúar . Þar mættu okkar allra besta íþróttafólk sterkum erlendum keppendum . Haustið 2018 var settur saman íslenskur boðhlaupshópur sem æft hefur markvisst saman og skilaði það sér í góðum árangri á mótinu . Íslenska sveitin mætti sveit frá Bandaríkjunum í 4 × 200 metra boðhlaupi . Kvennamegin bar íslenska sveitin sigur úr býtum en hjá körlunum sigraði hin bandaríska . Báðar íslensku sveitirnar náðu hins vegar besta árangri frá upphafi . Karlasveitin samanstóð af Ara Braga Kárasyni , Hinriki Snæ Steinssyni , Kormáki Ara Hafliðasyni og Ívari Kristni Jasonarsyni og komu þeir í mark á 1:27 , 13 mínútum . Kvennasveitina skipuðu Glódís Edda Þuríðardóttir , Melkorka Rán Hafliðadóttir , Guðbjörg Jóna Bjarnadóttir og Þórdís Eva Steinsdóttir og var tími þeirra 1:37 , 72 mínútur . Hlynur Andrésson sigraði í 1500 metra hlaupi á mótinu á tímanum 3:45 , 97 mínútum . Það var persónulegt met hjá Hlyni og aðeins rétt frá Íslandsmeti Jóns Diðrikssonar frá árinu 1980 sem er 3:45 , 6 mínútur . Það met var mælt með handtímatöku og er því tími Hlyns sá besti með rafrænni klukku . Tíu Íslandsmet Fyrsta Íslandsmet ársins setti Hlynur Andrésson í 3.000 metra hlaupi innanhúss . Hann bætti fyrst 12 ára gamalt Íslandsmet Kára Steins Karlsonar í greininni en bætti svo aftur eigið Íslandsmet viku seinna . Metið setti hann út í Noregi þegar hann hljóp á 7:59 , 11 mínútum og náði um leið lágmarki á EM sem fram fór í Glasgow í byrjun mars . Á bikarkeppni FRÍ innanhúss jafnaði Guðbjörg Jóna Bjarnadóttir Íslandsmetið í 60 metra hlaupi . Metið hafði Tiana Ósk Whitworth sett í janúar 2018 . Þær deila því Íslandsmetinu sem er 7,47 sekúndur . Guðbjörg Jóna og Tiana Ósk Í mars varð Hlynur Andrésson fyrsti Íslendingurinn til þess að hlaupa 10 km í götuhlaupi undir 30 mínútum og bætti um leið Íslandsmet Jón Diðrikssonar frá árinu 1983 . Hlynur kom í mark á tímanum 29 : 49 mínútum í Parrelloop hlaupinu í Hollandi . Hlynur á einnig Íslandsmetið í 10.000 m hlaupi á braut . Í Bandaríkjunum gerði Hilmar Örn Jónsson frábæra hluti . Hann hóf tímabilið sitt í byrjun apríl með því að kasta lengra á sínu fyrsta móti en hann gerði allt árið 2018 . Í lok apríl bætti hann svo ellefu ára gamalt Íslandsmet Bergs Inga Péturssonar í sleggjukasti með því að kasta 75,26 metra . Hann fylgdi svo eftir þessari frábærri byrjun með því að verða svæðismeistari fjórða árið í röð og næla sér í brons á bandaríska háskólameistaramótinu . Elísabet Rut Rúnarsdóttir setti nýtt Íslandsmet í sleggjukasti í maí þegar hún kastaði 62,16 metra á kastmóti UMSB á Skallagrímsvelli í Borgarnesi . Elísabet Rut er aðeins 16 ára gömul og er því ansi líklegt að hún muni bæta metið aftur á næstu árum . Fyrrum Íslandsmethafinn er Vigdís Jónsdóttir sem einnig er ung að árum og enn að keppa og því verður gaman að fylgjast með þeim tveimur á næstu árum . Á Meistaramóti Íslands 15 - 22 ára sem fram fór á Selfossi í júní bætti Guðbjörg Jóna Bjarnadóttir eigið Íslandsmet í 200 metra hlaupi . Guðbjörg kom í mark á tímanum 23,45 sekúndum en fyrra met hennar í greininni var 23,47 sekúndur sem hún setti á Ólympíuleikum ungmenna í Argentínu síðasta haust . Hér má sjá myndband af hlaupinu . 29. júní 2019 er dagur sem minnst verður í frjálsíþróttasögunni um ókomna tíð . Þá var Íslandsmetið í 100 metra hlaupi kvenna bætt með tveggja tíma millibili eftir að hafa staðið í 15 ár . Tiana Ósk Whitworth hljóp á 11,57 sekúndum í undanrásunum á sterku unglingamóti út í Þýskalandi . Í sama hlaupi hljóp Guðbjörg Jóna Bjarnadóttir á 11,62 sekúndum sem var líka undir gamla Íslandsmetinu sem Sunna Gestsdóttir átti og var 11,63 sekúndur . Í úrslitahlaupinu kom Tiana aftur í mark á 11,57 sekúndum en Guðbjörg á 11,56 sekúndum og hlupu þær því báðar samtals fjórum sinnum undir gamla metinu á einum degi . Hér má sjá umfjöllun RÚV um þetta magnaða afrek . Þriðja Íslandsmet Hlyns Andréssonar á árinu var í 5.000 metra hlaupi og var hann að bæta metið í þriðja skiptið . Metið setti hann út í Belgíu þegar hann hljóp á 13:57 , 89 mínútum . Hlynur bætti metið fyrst árið 2017 en þá hafði metið staðið frá því árið 2010 eða frá því að Kári Steinn Karlsson hljóp á 14:01 , 99 mínútu . Ásdís Hjálmsdóttir kastaði 16,53 metra í kúluvarpi sem er bæting á 27 ára gömlu Íslandsmeti í greininni . Fyrra metið var 16,33 metrar sem Guðbjörg Hanna Gylfadóttir setti í Bandaríkjunum árið 1992 . Ásdís var því að bæta metið um 20 sentimetra . Fyrir átti Ásdís best 16,08 metra frá árinu 2016 og var hún í þriðja sæti afrekalistans . Ásdís setti metið í fyrstu grein í kastþraut út í Svíþjóð þar sem hún er búsett . Ásdís á einnig Íslandsmetið innanhúss en það er 15,96 metra frá árinu 2017 . Ásdís er þekktust fyrir að vera spjótkastari en þar á hún einnig Íslandsmetið og hefur keppt í þeirri grein á þrennum Ólympíuleikum . Ásdís Hjálmsdóttir Íslendingar á stórmótum Á árinu fóru fram tvö stórmót í fullorðinsflokki . Evrópumeistaramótið innanhúss og Heimsmeistaramótið utanhúss . HM sem fram fór í Katar í ár er klárlega stærsta mótið sem frjálsíþróttafólk getur keppt á á eftir Ólympíuleikunum . Þar dreymir alla um að fá að keppa en aðeins þeir allra bestu komast þangað . Á mótinu í ár áttu Íslendingar einn fulltrúa , Guðna Val Guðnason sem keppti í kringlukasti . Í undankeppninni fékk Guðni Valur þrjú köst og gerði tvö þeirra ógild . Eina gilda kastið hans kom í annarri tilraun og var það 53,91 metri . Það dugði ekki til þess að komast áfram í úrslitin og endaði Guðni sextándi í sínum kasthóp . Á EM innanhúss kepptu Hafdís Sigurðardóttir í langstökki og Hlynur Andrésson í 3.000 metra hlaupi . Hlynur hljóp á 8:06 , 97 mínútum og varð í 23. sæti í undankeppninni en tólf efstu fóru áfram í úrslit . Hafdís stökk lengst 6,34 metra og varð í 16. sæti en hefði þurft að enda á meðal átta efstu til þess að komast áfram í úrslit . Í flokki ungmenna fór fram EM U23 og EM U20 í sumar . Á EM U23 áttu Íslendingar þrjá fulltrúa , Andrea Kolbeinsdóttir , Dagbjartur Daði Jónsson og Irma Gunnarsdóttir . Thelma Lind Kristjánsdóttir , Íslandsmethafi í kringlukasti , hafði einnig náð lágmarki á mótið en þurfti því miður að hætta við þátttöku vegna meiðsla . Dagbjartur náði bestum árangri af íslensku keppendunum og endaði í sjötta sæti í spjótkastinu með 76,30 metra kasti . Andrea keppti í 10.000 metra hlaupi og varð í tuttugasta sæti á tímanum 36 : 04,22 mínútum og Irma keppti í sjöþraut en tókst ekki að klára allar greinar . Evrópumeistaramótið undir 20 ára fór fram í Svíþjóð í júlí . Þar kepptu . Erna Sóley Gunnarsdóttir sem kúluvarpi , Guðbjörg Jóna Bjarnadóttir í 200 metra hlaupi , Valdimar Hjalti Erlendsson í kringlukasti og Þórdís Eva Steinsdóttir í 400 metra hlaupi . Einnig höfðu Birna Kristín Kristjánsdóttir , Elísabet Rut Rúnarsdóttir og Tiana Ósk Whitworth náð lágmarki á mótið . Birna og Elísabet tóku ekki þátt þar sem þær kepptu á Ólympíuhátið Evrópuæskunnar á sama tíma . Tiana Ósk keppti ekki vegna meiðsla . Þrír af fjórum keppendum Íslands komust í úrslit í sinni grein en bestum árangri náði Erna Sóley þegar hún fékk brons í kúluvarpi . Í annarri umferð kastaði 15,41 metra og var í fjórða sæti fram að sjötta og síðasta kasti sínu . Þegar þrjár umferðir voru búnar fór að hellirigna og áttu margir í erfiðleikum með að fóta sig í blautum kasthringnum . Lengsta kast Ernu kom hins vegar í síðasta kasti þegar hún kastaði 15,65 metra og kom sér upp í þriðja sætið . Guðbjörg Jóna átti enn eitt frábært stórmótið þegar hún náði fjórða sætinu í 200 metra hlaupinu . Guðbjörg kom í mark á 23,64 sekúndum sem er frábær tími og sérstaklega miðað við það að mótvindur í hlaupinu var 1,7 m / s . Guðbjörg var ansi nálægt því að enda í verðlaunasæti en aðeins 1 / 100 úr sekúndu munaði á henni og þeirri sem fékk bronsið og 4 / 100 úr sekúndu í silfrið . Valdimar Hjaldi varð níundi inn í tólf manna úrslit og í úrslitunum kastaði hann lengst 55,75 metra og hafnaði í tólfta sæti . Í 400 metra hlaupinu kom Þórdís Eva í mark á 56,70 sekúndum og varð 7. í sínum riðli og 26. í heildina . Alls komust sextán keppendur áfram í undanúrslit og hefði Þórdís þurft að hlaupa hraðar en 55,45 sekúndur til þess að komast áfram . Tíu í topp 50 í Evrópu Þegar topp listar í Evrópu eru skoðaðir í lok árs má sjá að tíu Íslendingar eru á meðal fimmtíu efstu í sinni grein . Þar er Hilmar Örn Jónsson efstur þar sem hann er fjórtándi í lóðkasti innanhúss . Hann er einnig á listanum fyrir Íslandsmet sitt í sleggjukasti þar sem hann er 26. sæti . Ásdís er á listanum í þremur greinum . Besti árangur hennar er fyrir spjótkast þar sem hún er í 25. sæti og svo kemst hún einnig á listann fyrir árangur sinn í kúluvarpi bæði innanhúss og utanhúss . Hilmar Örn Jónsson – 14. sæti – Lóðkast Hafdís Sigurðardóttir – 21. sæti – Langstökk innanhúss Ásdís Hjálmsdóttir – 25. sæti – Spjótkast Trausti Þór Þorsteins – 35. sæti – Míluhlaup innanhúss Ásdís Hjálmsdóttir – 40. sæti – Kúluvarp utanhúss Ásdís Hjálmsdóttir – 41. sæti – Kúluvarp innanhúss Aníta Hinriksdóttir – 44. sæti – 800 metrar innahúss Dagbjartur Daði Jónsson – 45. sæti – Spjótkast Guðbjörg Jóna Bjarnadóttir – 48. sæti – 200 metrar innanhúss Hlynur Andrésson – 49. sæti – 3000 metrar innanhúss Erna Sóley Gunnarsdóttir – 50. sæti – Kúluvarp innanhúss Sex ungmenni í topp 10 í Evrópu Þegar listi yfir bestu árangra 2019 eru skoðaðir í aldursflokkum má sjá að hér á landi eru nokkrir mjög efnilegir unglingar . Alls eru sex unglingar og ungmenni í topp tíu í Evrópu sem er mjög góður árangur . Þar má meðal annars nefna Kristján Viggó Sigfinnson sem er í 4. sæti fyrir árangur sinn í hástökki þegar hann varð Norðurlandameistari 19 ára og yngri . Hann stökk yfir 2,13 metra sem var 10 sentimetra bæting og jöfnun á piltameti 16 - 17 ára sem Einar Karl Hjartarson setti árið 1997 og var því orðið 22 ára gamalt . Dagbjartur Daði Jónsson – 10. sæti – Spjótkast – U23 Frjálsíþróttafólk ársins 2019 Árið 2019 hefur verið frábært fyrir íslenskar frjálsíþróttir . Mörg afrek voru unnin auk þeirra sem nefnd hafa verið hér að ofan . Sindri Magnússon vann til bronsverðlauna í tugþraut 20 - 22 ára á Norðurlandameistaramótinu í fjölþrautum , María Rún Gunnlaugsdóttir fékk bronsverðlaun á Evrópubikar í fjölþrautum og Hlynur Andrésson silfur á NM í víðavangshlaupum . Fjölmörg aldursflokkamet voru sett og margir sem hlutu verðlaun á alþjóðlegum mótum svo sem á Smáþjóðaleikunum og Bauhaus Junioren Gala . Á bikarkeppni FRÍ sigraði ÍR innanhúss en FH fór með sigur af hólmi utanhúss . Í nóvember var árið gert upp með uppskeruhátíð Frjálsíþróttasambandsins þar sem Hilmar Örn Jónsson og Guðbjörg Jóna Bjarnadóttir voru valin frjálsíþróttafólk ársins . Þó svo að 2019 hafi verið frábært þá má búast við því að 2020 verði enn betra . Mikið af okkar fólki er á uppleið og mun freista þess að bæta sig enn frekar á komandi ári . Stærsti viðburðurinn á sviði frjálsíþrótta eru Ólympíuleikarnir sem munu fara fram í lok júlí og byrjun ágúst á komandi ári . Þangað komast aðeins þeir allra bestu og ef okkar fólk heldur áfram uppteknum hætti er líklegt að þar munu nokkrir Íslendingar vera á meðal keppenda . Við minnum á YouTube rás Frjálsíþróttsambands Íslands þar sem sjá má myndbönd og á Flickr þar sem sjá má myndir frá árinu 2019 .